Юныя таленты на працягу амаль дзвюх гадзін радавалі гледачоў сваім майстэрствам. Канцэртная праграма была насычанай. Хлопчыкі і дзяўчынкі старанна ігралі на фартэпіяна, цымбалах, баяне, скрыпцы і іншых інструментах, натхнёна выконвалі песні і танцавалі. Як і заўсёды, шквал апладысментаў заслужылі саксафаністы Ягор Казлоў і Аляксей Пашкоўскі. На ўра прайшлі выступленні музычных ансамбляў. Шмат прыемных хвілін падаравалі прысутным таленавітыя спевакі. Не пакінулі нікога раўнадушнымі хоры малодшых і старэйшых навучэнцаў. Дружнымі апладысментамі сустрэлі танец самых маленькіх удзельніц. Заўзятымі атрымаліся нумары старэйшых дзяўчынак, якія прыгожымі, адточанымі рухамі надавалі адметнасць усяму канцэрту. Сваё выканальніцкае майстэрства прадэманстравалі і выкладчыкі, віртуозна сыграў дуэт баяніста Алега Каранеўскага і акардэаністкі Аксаны Зянько.